**ከይንጠላለም ዝመሓልና።**

**ማሕላ ኣሎና ማሕላ ናይ ሕልና፤**

**ዝኣተናዮ ብሂወት ከለዉ ስውኣትና፣**

**እወ ብሂወት ከለዋ ጀጋኑ ኣሓትና፣**

**ዘይሕከኽ ዘይድምሰስ ካብ ሓንጎልና፣**

**ድቃስ ዝኸልእ ኣብ ዝኸድና ኬድና።**

**ሃገር ክብል ሂወቱ ዝኸፈለ፣**

**ኣሰር ሽዳኡ ብሓመድ እንተተኸወለ፣**

**ኣዕጽምቱ ኣሎ ኣብ ጎቦ ጎልጎል ደንከለ፣**

**ይጭርሕ ዓወት ንሓፋሽ እናበለ፣**

**መብጽዓ ኣይትረስዑ ይብል እናደዋወለ።**

**እወ ማሕላ ኣሎና ዕዳ ናይ ሕልና፣**

**ምስታ ሂወታ ዘይበቐቐት ዕሸል ሃብትና፣**

**ክንሕብሕብ ስድራ ቤት ስዉኣትና፣**

**ደቂ እቶም ውፉያት ዝሓለፉ ምእንቲ ህላወና፣**

**እንትርፎ ብፈንፈስ ብዓይኒ ኣይንረኣኤን ኢና።**

**እቶም ኣብ ሳሊና ኣብ ጨው ዝሰጠሙ፣**

**ኣብ ግራር ምስ ታንክታት ዝገጠሙ፣**

**ስጋለት ቀጣን ክሰግሩ ብመድፍዕ ዝተሃርሙ፣**

**ብባሕሪ ተዋጊኦም ዓለም ዘስደመሙ፣**

**ኣዕጽምቶም ኣሎ ኣብ ውሽጢ ባሕሪ ሰጢሙ።**

**ኣብ ሳሕል ዝወደቁ ኩሎም ሰማእታት ኤርትራ፣**

**ኣብ ባርካ ዝተሰዉኡ ተጋደልቲ ሰውራ፣**

**ኣብ ሰራየ ዝኸፈሉ ሂወቶም ነዛ ባንደራ፣**

**እተን ዓሳክር ደርጊ ዝማረኻ ኣብ መንደፈራ፣**

**ከይህሉዉ ደቆም ደቀን ዝሳኣኑ እንጀራ።**

**ኣብ ሓማሲየን ኣሎ ጅግና ሃገር እናለ ዝወደቐ፣**

**ኣብ ቤት ማእሰርቲ ሰንበል ማሪያም ግቢ ዝሓቐቐ፣**

**ነዛ ሓንቲ ዘይትምለስ ሂወቱ ኬይበቐቐ፣**

**ኣዕጽምቱ ይምስክር ብደም ጨቂዩ ዝተነድቀ፣**

**ስሙ ይነብር ዘልኣለም እናደመቐ።**

**ኣኽራናት ሰንሒት እስከ መስክሩ፣**

**ውዕሎ ተጋደልቲ ከመይ’ዩ ኔሩ፣**

**ሰብ ኮይኑ ጥይት ምሱሑ መድፍዕ ድራሩ፣**

**ኣብ ዝባንኩም ክንደይ ቡምባታት ተፈንጂሩ፣**

**ኣብ ከርሱኩም ኣሎ ዘይጠፍእ ታሪኽ ንሓዋሩ።**

**ኣብ ኣከለጉዛይ ኩፉእ ሪኢና፣**

**ሰራዊት ወያኔ ክመጽ መሲሉ ዶሮና፣**

**ከይሞተ ከሎ ገሊጽና ሓዘንና፣**

**ከም ቖጽሊ ረጊፉ ዘይቡሉ ዋና፣**

**ክሳብ መራሕቱ ዝብልዎ ኣይኮነን ሬሳና።**

**እንተኮነ ንሕና’ውን ከፊልና እጃምና፣**

**እንፈትዎም ቀያሕቲ ኣሓት ኣሕዋትና፣**

**እንታይ ክንገብር ቀናእ ካብ ኮነ ጎረበትና፣**

**እንትርፎ ምጉባጥ ዘይፎቱ ጽቡቅ ዝምድና፣**

**ህልቂት ህዝቡ ዘይግድሶ ጨካን ደመኛ።**

**ሃየ ሓደራ ጎቦ እምባሴራ ሓልዎ ዶባትና፣**

**ቀሲና ንሓድር ንዓኻ ኣሚንና፣**

**ጸላኢ ምስትርኢ ሃሎው በሎም ምክልኻል ሓይልና፣**

**ድሉዋት ውፉያት ምእንቲ ሃገርና፣**

**ኣምላኽ ምስኦም ይኹን ጾሎት ናይ ኩልና።**

**ኲናት ሕሱም ብጾት ዝፈላሊ፣**

**ንገለ ሞት ትቐጽዖ ይበሃል ኔሩ ትማሊ፣**

**ንገለ ዓይኑ ተንቁር ብርሃን ካብ ጸልማትኸይፈሊ፣**

**ገለውን መሓውሩ ተጠዋዊዩ ከም ጎባጥ ሓኽሊ፣**

**እስከጆታት ኣብ ነብሱ ሰፈሩ ጅማውቲ ኣሳሪ፣**

**ኣካላቱ ተበሳሲዑ መዓናጡ ተቖጺሩ ክም ፈትሊ፣**

**እዝስ ኣይኮነንዶ ግሁድ መርያ ሃገራዊ ፍቕሪ።**

**ዕድል ዝነበሮም ከማና ጡዑም ክድረሩ፣**

**ምስ ስድራ ቤቶም ማሙቖም ክሓድሩ፣**

**ጉቡኦም ፈጺሞም ትሕቲ መሬት ዝሰፈሩ፣**

**ፈጺሞም ዘይምለሱ ንዘንትእለት ንሓዋሩ፣**

**ሓላፍነትና እዩ ስድራ ቤቶም ጸጊቦም ክሓድሩ።**

**እዚ ካብ ኮነ ታሪክ ብሓጺሩ፣**

**ታሪክ እቶም ጀጋኑ ጥይት ዝተደሩ፣**

**ኣብ መዕረፊኦ ቀሲኖም መታን ክነብሩ፣**

**ጉቡእና ንግበር ደቖም ክመሃሩ፣**

**ንዓና’ውን ዕግበት’ዩ ሕልናና ዘዕርፈሉ።**

**ዘለኣለማዊ ዝኽሪ ንሰማእታትና።**

**ዓወት ንሓፋሽ።**

**ገብረንጉስ መስመር።**